《何会卿妇清河张甥挽诗》
宋代·苏籀

常念注西竺，浮生付六如。
良人怆中馈，二穉未胜裾。
妯党抆红泪，乡邻隘众车。
金花它日诰，封号表松樗。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。